159 mennesker mistet livet i brannen om bord på Scandinavian Star i april 1990. Foto: Tor Arne Dalsnes , VG

Havarisjef ønsket ikke å forsikre Scandinavian Star

Erik Stein besiktiget Scandinavian Star på vegne av forsikringsselskapet Skuld rett før skipet brant. Han mente skipet ikke burde få forsikring, men ledelsen gikk mot hans anbefaling.

David Bach

Oppdatert 20. september 2015

Artikkelen er over fem år gammel

Etter 25 års taushet tar Erik Stein bladet fra munnen, i boken «Brannen – gåten om Scandinavian Star», som er skrevet av Politiken-journalist Lars Halskov.

Som havarisjef i Skuld dro Stein til Cuxhaven for å inspisere skipet kort tid før brannen som kostet 159 mennesker livet. Han fant flere feil og mangler på brannanlegget om bord, og innredning og sengetøy lå i stabler i korridorene.

I tillegg var besetningen så liten at det ikke var mulig å gjennomføre en brannøvelse, forteller han til Politiken. På vegne av det norske forsikringsselskapet Skuld sa Stein til skipets kaptein at han ikke ville forsikre skipet før forbedringer var gjennomført.

Les også: Politiet fortsetter Scandinavian Star-etterforskningen til våren 2016

– Dere får altså ikke lov til å seile med passasjerer før jeg igjen har vært om bord og godkjent skipet, og før du har gjennomført en brann- og evakueringsøvelse, og jeg er tilfreds med øvelsen, sa Stein til skipets kaptein den gang.

Neste gang han hørte noe om skipet, sto det i brann i på havet.

Stein sier han da ikke visste at Skuld hadde gått mot hans anbefaling og likevel tegnet forsikring for skipet.

LES VGs SPESIAL: «Mysteriet Scandinavian Star»

Skulds daværende danske direktør Hans Levy bekrefter at Stein frarådet å gi Scandinavian Star forsikring, men mener listen over feil og mangler ikke var et stort sikkerhetsmessig problem.

Stein sier til Politiken at han aldri fikk en forklaring fra Skulds danske administrasjon. Avisen skriver at i de sjeldne tilfeller Steins anbefalinger ble sett bort fra, skyldtes det formodentlig «kommersielle interesser».

– Det kunne være penger å tjene på å tegne forsikring, sier han til avisen.

Kaptein Hugo Larsen har ikke ønsket å uttale seg om Steins påstander, skriver NTB.

Norsk politi er for tiden i gang med en ny undersøkelse av brannstiftelsen om bord på fergen.

(VG/NTB)

Publisert: 20.09.15 kl. 03:53 Oppdatert: 20.09.15 kl. 05:12

Les også

Mer om Scandinavian Star